b'\n_START_ARTICLE_\nProfossi\n_START_PARAGRAPH_\nProfossi (lat. praepositus, eteen asetettu) oli alkuaan j\xc3\xa4rjestyksen yll\xc3\xa4pit\xc3\xa4j\xc3\xa4 sotilasleireiss\xc3\xa4 ja sotilaiden majapaikoissa, sek\xc3\xa4 syytt\xc3\xa4j\xc3\xa4n\xc3\xa4 ja rangaistusten toimeenpanon valvojana toiminut sotilasvirkamies. Korkeimmalla arvoasteikossa oli kenraaliprofossi ja h\xc3\xa4nen alaisinaan rykmentinprofossi ja komppanianprofossi. My\xc3\xb6hempin\xc3\xa4 aikoina profossit toimivat oikeudenpalvelijoina, jotka vartioivat pid\xc3\xa4tettyj\xc3\xa4 ja my\xc3\xb6s toimeenpanivat tuomioita kuten raipparangaistuksia. T\xc3\xa4m\xc3\xa4 alensi profossien arvostusta nopeasti ja profossi-nimitys alkoi tarkoittaa piiskuria.\n_START_SECTION_\nPit\xc3\xa4j\xc3\xa4nprofossit\n_START_PARAGRAPH_\nRuotsin 1600- ja 1700-lukujen asiakirjoissa mainitaan kaupungin- ja kihlakunnanprofosseja, joiden teht\xc3\xa4v\xc3\xa4n\xc3\xa4 oli k\xc3\xa4r\xc3\xa4jill\xc3\xa4 tuomittujen lievempien ruumiillisten rangaistusten kuten piiskausten toimeenpano. Kuolemanrangaistukset annettiin maakuntahallinnon tasolla. Suomessa esimerkiksi Ilomantsin, P\xc3\xa4lkj\xc3\xa4rven ja Suoj\xc3\xa4rven yhteisesti palkkaaman profossin teht\xc3\xa4v\xc3\xa4n\xc3\xa4 oli 1600-luvun lopulla kuljettaa jalkapuuhun tuomitut m\xc3\xa4\xc3\xa4r\xc3\xa4ttyn\xc3\xa4 sunnuntaina kirkkoon rangaistustaan k\xc3\xa4rsim\xc3\xa4\xc3\xa4n.\n_START_SECTION_\nModernit profossit\n_START_PARAGRAPH_\nUseassa maassa k\xc3\xa4yt\xc3\xb6ss\xc3\xa4 olleet sotilasprofossien virat on lakkautettu ja pid\xc3\xa4tettyjen valvonta siirtynyt aliupseerien teht\xc3\xa4v\xc3\xa4ksi. It\xc3\xa4vallassa profossi poistettiin sotilasarvoista vuonna 1867. Yhdysvalloissa on nykyisinkin sotapoliisiyksik\xc3\xb6n (englanniksi provost guard) p\xc3\xa4\xc3\xa4llik\xc3\xb6n nimityksen\xc3\xa4 provost-marshal ja sotapoliisikersantin provost-sergeant.'